РЕШЕНИЕ НА КОМИСИЯТА
от 8 февруари 2010 година
относно невключването на диазинон в приложение I, IА или IБ към Директива 98/8/ЕО на Европейския парламент и на Съвета относно пускането на пазара на биоциди
(нотифицирано под номер C(2010) 749)
(текст от значение за ЕИП)
(2010/71/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (1), и по-специално член 16, параграф 2, втора алинея от нея,
като има предвид, че:
(1)
С Регламент (ЕО) № 1451/2007 на Комисията от 4 декември 2007 г. относно втората фаза на 10-годишната работна програма, посочена в член 16, параграф 2 от Директива 98/8/ЕО на Европейския парламент и на Съвета относно пускането на пазара на биоциди (2), се определя списък на активни вещества, подлежащи на оценка с оглед на евентуалното им включване в приложение I, IА или IБ към Директива 98/8/ЕО.
(2)
Диазинон е включен в посочения списък за употреба в продуктов тип 18, инсектициди, акарициди и продукти за борба срещу други артроподи, както е определен в приложение V към Директива 98/8/ЕО.
(3)
Крайният срок за подаване на пълно досие за активните вещества за употреба в продуктов тип 18 беше 30 април 2006 г. В рамките на този срок не беше получено пълно досие.
(4)
Комисията информира държавите-членки за това. Комисията също така оповести информацията публично по електронен път на 14 юни 2006 г.
(5)
В срока от три месеца след това оповестяване едно дружество заяви интерес да поеме ролята на участник по отношение на диазинон за употреба в продуктов тип 18.
(6)
С Решение 2007/794/ЕО на Комисията от 29 ноември 2007 г. за определяне на нов краен срок за подаване на досиета за някои вещества, които следва да бъдат проучени в рамките на 10-годишната работна програма, посочена в член 16, параграф 2 от Директива 98/8/ЕО (3), новият краен срок за подаване на досие беше определен на 30 април 2008 г.
(7)
В рамките на този нов срок, преди да представи досието си, заявителят се консултира с Португалия, държавата-членка, определена като докладчик за оценката на диазинон, за да запита дали неговият референтен продукт, противопаразитен нашийник, трябва да се смята за биоцид или за ветеринарен лекарствен продукт.
(8)
След консултация с Комисията и с другите държави-членки Португалия уведоми заявителя, че противопаразитен нашийник като този, който е пуснат на пазара от заявителя, се смята от повечето държави-членки не за биоцид, а за ветеринарен лекарствен продукт съгласно определението в член 1, параграф 2 от Директива 2001/82/ЕО на Европейския парламент и на Съвета (4).
(9)
Предвид тази консултация заявителят не подаде досие за включването на диазинон в приложение I, IA или IБ към Директива 98/8/ЕО за продуктов тип 18. Съгласно член 12, параграф 4 от Регламент (ЕО) № 1451/2007 ролята на участник по отношение на диазинон за продуктов тип 18 повече не може да бъде поета.
(10)
Тъй като заявителят не подаде досие в рамките на постановения срок, диазинон не следва да се включва в приложение I, IA или IБ към Директива 98/8/ЕО за продуктов тип 18.
(11)
Необходимо е да се определи по-дълъг срок за постепенно изтегляне от употреба на противопаразитните нашийници, пуснати на пазара на някои държави-членки като биоциди, за да могат да бъдат разрешени като ветеринарни лекарствени продукти в съответствие с Директива 2001/82/ЕО.
(12)
Мерките, предвидени в настоящото решение, са в съответствие със становището на Постоянния комитет по биоцидите,
ПРИЕ НАСТОЯЩОТО РЕШЕНИЕ:
Член 1
Диазинон (номер по CAS 333-41-5, ЕО номер 206-373-8) не се включва в приложение I, IA или IБ към Директива 98/8/ЕО за продуктов тип 18.
Член 2
Противопаразитни нашийници, пуснати на пазара като биоциди и съдържащи диазинон за употреба в продуктов тип 18, не могат повече да бъдат пускани на пазара, считано от 1 март 2013 г.
Други биоциди, съдържащи диазинон за употреба в продуктов тип 18, не могат повече да бъдат пускани на пазара, считано от 1 март 2011 г.
Член 3
Адресати на настоящото решение са държавите-членки.
Съставено в Брюксел на 8 февруари 2010 година.